" Þetta var mikil upplifun og erum eiginlega ekki komin niður á jörðina aftur ef ég á að vera hreinskilinn , “ segir Gunnar . Eurovision-keppni fyrir kóra fór fram í Gautaborg um helgina , þar sem 10 kórar frá jafnmörgum löndum kepptu sín á milli . Danski samtímakórinn Vocal Line bar sigur úr býtum en með kórnum syngur Gunnar Sigfússon , og er hann fyrsti Íslendingurinn til að ná þeim árangri að sigra í Eurovision . Gunnar er fyrsti Íslendingurinn sem syngur í Vocal Line en kórinn hefur verið starfandi í 28 ár . Vocal Line hefur þó um langt skeið haft ákveðna tengingu við Ísland , og sungið lög eftir Björk , Ásgeir Trausta og hjónin Helga Jónsson og Tinu Dickow , sem nú eru búsett á Íslandi . Titillag síðustu plötu Vocal Line , True North , sem einnig var framlag kórsins í Eurovision , er eftir Dickow og tónlistarmyndband við lagið er unnið af íslenska ljósmyndaranum Gísla Dúa . Vegna þessara tengsla heldur kórinn nú loksins í langþráða tónleikaferð til Íslands til að leyfa Íslendingum að njóta tónlistarinnar . Gunnar ásamt sjálfum Jon Ola Sand , framkvæmdastjóra EBU . „ Ég byrjaði að syngja í kórnum fyrir fjórum árum og þá sagði kórstjórinn frá þessum tengingum . Þau höfðu verið að syngja mikið eftir Björk og Ásgeir Trausta og hann sagðist alltaf hafa viljað fara til Íslands . Nú þegar væri kominn Íslendingur í kórinn þá fannst honum tilvalið að fara og við erum búin að vera að skipuleggja þetta í rúmlega tvö ár , “ segir Gunnar . Kórinn byrjar í Hofi þann 11. september og ætlar Gunnar að sýna kórmeðlimum land og þjóð á meðan þeir dvelja hér . Þau fara svo í Skálholt 12. september og enda í Silfurbergi 14. september . „ Við förum norður í land og byrjum að taka einn dag í Mývatnssveit . Pabbi ætlar svo að bjóða í mat í Dalakofanum sem verður skemmtilegt , “ segir Gunnar sem á ættir að rekja í sveitina og fjölskylda hans á og rekur veitingastaðinn Dalakofann – þar sem gott er að stoppa . Eftir að hafa upplifað fegurð Norðurlands ætlar kórinn að keyra um Kjöl og enda í Skálholti . Þar verður gist áður en haldið verður til Reykjavíkur þar sem tónleikar verða með Vocal Project þar sem frændi Gunnars , Gunnar Benediktsson , er kórstjóri .